《送侍讲学士邓善之辞官还钱塘 其七》
元代·卢亘

旸谷上寒日，影射扶桑枝。瞬息及中天，流光迅难持。

人生百年及，昂昂何所施。孤鸿东南征，浮云西北驰。

可怜万感身，会合须臾期。安得弄明月，皎皎远忧疑。

折花芙蓉浦，荡桨江潢涯。优游以卒岁，身名良不隳。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。